เงินบาทปิดตลาด  30.07/09บาท
ธนาคารซีไอเอ็มบีไทย รายงาน เงินบาทปิดตลาด 30.07/09 อ่อนค่าจากช่วงเช้า
15 ธ.ค. 2553

ธนาคารซีไอเอ็มบีไทย รายงาน เงินบาทปิดตลาด 30.07/09 อ่อนค่าจากช่วงเช้า
นักบริหารเงินจากธนาคารซีไอเอ็มบีไทย เปิดเผยว่า เงินบาทปิดตลาดวันนี้อยู่ที่ระดับ 30.07/09 บาท/ดอลลาร์ ปรับตัวอ่อนค่าลงจากช่วงเช้าที่เปิดตลาดที่ระดับ 30.03/05 บาท/ดอลลาร์
"เงินบาทช่วงเย็นปรับตัวอ่อนค่าลงจากเมื่อเช้า อาจเป็นเพราะดอลลาร์แข็งค่าขึ้นหลังตัวเลขค้าปลีกสหรัฐฯ เดือน พ.ย.ออกมาดี นอกนั้น วันนี้ก็ไม่ค่อยมีปัจจัยอะไรที่มีผลต่อการเคลื่อนไหวของเงินบาทมากนัก ทั้งปัจจัยภายในและภายนอก" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงปิดตลาดวันนี้ เงินเยนอยู่ที่ระดับ 84.00 เยน/ดอลลาร์ ส่วนเงินยูโรอยู่ที่ระดับ 1.3300 ดอลลาร์/ยูโร
คืนนี้ สหรัฐฯ จะประกาศตัวเลขเศรษฐกิจที่สำคัญ ได้แก่ ดัชนีราคาผู้บริโภค(CPI) เดือนพ.ย., ข้อมูลเงินทุนไหลเข้าสุทธิและปริมาณการซื้อพันธบัตรรัฐบาลสหรัฐฯ ของต่างชาติเดือนต.ค., ข้อมูลการผลิตในภาคอุตสาหกรรม และอัตราการใช้กำลังการผลิตเดือนพ.ย., สมาคมผู้สร้างบ้านแห่งชาติ (NAHB) เปิดเผยดัชนีตลาดที่อยู่อาศัยเดือนธ.ค. และสำนักงานสารสนเทศด้านการพลังงานของสหรัฐ (EIA) เปิดเผยตัวเลขสต็อกน้ำมันประจำสัปดาห์
นักบริหารเงิน คาดว่า วันพรุ่งนี้เงินบาทจะเคลื่อนไหวอยู่ในกรอบ 30.00-30.15 บาท/ดอลลาร์